Vir 'n man wat die letters dr. en LP weerskante van sy naam skryf, toon Manie Schoeman 'n gebrek aan politieke en intellektuele ontwikkeling.
Die paar vermakerige klappe wat hy uitdeel na die DA-leierskap gaan my nie aan nie. Ek is nóg 'n lid van die DA nóg van enige van sy komponente. Waar dr. Schoeman egter heeltemal die kluts kwyt raak, is wanneer hy die liberale demokrasie tipeer as 'n politieke filosofie met "inherente en kwetsende ondertone van meerderwaardigheid". Verwerp dr. Schoeman nou skielik die SA regstaat wat hy en sy eertydse party onder leiding van mnr. F.W. de Klerk vir die land beding het? Die regstaat is immers die konstitusionele uitdrukking van die liberale demokrasie! Is dr. Schoeman net 'n politieke manteldraaier, of het hy nie begryp waarmee sy party en leier besig was nie?